DEĊIŻJONI TAL-KUMMISSJONI
tal-5 ta' Awwissu 2005
li tilqa' impenji offruti b'konnessjoni mal-proċedura ta' anti-dumping rigward importazzjonijiet ta’ prodotti grain-oriented rrumblati ċatt ta’ azzar manjetiku tas-silikon li joriġinaw fl-Istati Uniti tal-Amerika u r-Russja
(2005/622/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 384/96 tat-22 ta' Diċembru 1995 dwar il-protezzjoni kontra l-importazzjonijiet li huma l-oġġett ta' dumping minn pajjiżi mhux membri tal-Komunità Ewropea (1) (“ir-Regolament bażiku”), u b' mod partikolari l-Artikoli 8 u 9 tiegħu,
Wara li kkonsultat il-Kumitat Konsultattiv,
Billi:
A. PROĊEDURA
(1)
Fit-28 ta’ Mejju 2004, il-Kummissjoni ħabbret b’avviż (“avviż ta' tnedija”), ippubblikat fil-Ġurnal Uffiċjali tal-Unjoni Ewropea (2), it-tnedija ta' proċediment anti-dumping fir-rigward tal-importazzjonijiet fil-Komunità ta' prodotti grain-oriented irrumblati ċatt tal-azzar manjetiku tas-silikon li joriġinaw fl-Istati Uniti tal-Amerika (l-Istati Uniti) u fir-Russja, u t-tnedija ta’ reviżjoni interim tad-dazju kontra d-dumpin fuq importazzjonijiet ta’ ċerti folji manjetiċi grain-oriented b’wisgħa ta’ iktar minn 500 mm li joriġinaw fir-Russja.
(2)
Fid-dawl tal-ħtieġa li jiġu eżaminati iktar ċerti aspetti tal-investigazzjoni u wkoll minħabba l-interrelazzjoni mar-reviżjoni interim imsemmija hawn fuq, ġie deċiż li l-investigazzjoni tissokta mingħajr l-imposizzjoni ta’ miżuri provviżorji.
(3)
Għaldaqstant, il-Kummissjoni sussegwentement kompliet bl-investigazzjoni tad-dumping, tal-ħsara u tal-interess Komunitarju, u s-sejbiet u l-konklużjonijiet definittivi ta’ din l-investigazzjoni jinsabu fir-Regolament tal-Kunsill (KE) Nru 1371/2005 (3) li jimponi dazji definittivi kontra d-dumping fuq importazzjonijiet ta’ prodotti grain-oriented irrumblati ċatt ta’ azzar manjetiku tas-silikon li joriġinaw fl-Istati Uniti tal-Amerika u r-Russja (“ir-Regolament definittiv”).
(4)
L-investigazzjoni kkonfermat is-sejbiet provviżorji tad-dumping li kkawża l-ħsara marbut mal-prodott ikkonċernat li joriġina fir-Russja u fl-Istati Uniti.
B. IMPENN
(5)
Wara li ġew esposti s-sejbiet definittivi, produttur esportatur li kkoopera fir-Russja (Novolipetsk Iron & Steel Corporation) u ieħor fl-Istati Uniti AK Steel Corporation) offrew impenn ta’ prezz skont l-Artikolu 8(1) tar-Regolament bażiku. L-impenn li ħadu l-produtturi esportaturi kkonċernati jinvolvi l-bejgħ tal-prodott ikkonċernat bi prezzijiet f'livelli li jeliminaw l-effett dannuż tad-dumping jew fuqhom.
(6)
Il-kumpaniji se jipprovdu wkoll lill-Kummissjoni b’informazzjoni regolari u dettaljata dwar l-esportazzjonijiet tagħhom lill-Komunità, u dan ifisser li l-impenn meħud jista’ jiġi sorveljat effettivament mill-Kummissjoni. Barra minn hekk, l-istruttura tal-bejgħ tal-kumpaniji hija tali li l-Kummissjoni tqis li r-riskju li l-impenn ma jinżammx huwa wieħed limitat.
(7)
Fid-dawl ta’ dan, jitqies li l-impenn huwa wieħed aċċettabbli.
(8)
Sabiex il-Kummissjoni tkun tista' tissorvelja effettivament il-konformità tal-kumpaniji mal-impenn meħud, meta ssir it-talba għar-rilaxx f’ċirkolazzjoni ħielsa skont l-impenn meħud lill-awtoritajiet doganali relevanti, l-eżenzjoni mid-dazju tkun tiddependi fuq l-għoti ta' fattura kummerċjali li jkun fiha mill-inqas il-punti ta' informazzjoni elenkati fl-Anness tar-Regolament tal-Kunsill (KE) Nru 1371/2005. Dan il-livell ta’ informazzjoni huwa meħtieġ ukoll biex l-awtoritajiet doganali jkunu jistgħu jaċċertaw b’biżżejjed preċiżjoni li l-merkanzija tikkorrispondi mad-dokumenti kummerċjali. Meta ma tingħatax fattura bħal din, jew meta ma tkunx tikkorrispondi mal-prodott ippreżentat fid-dwana, l-ammont xieraq ta’ dazju tal-anti-dumping ikollu jitħallas minflok.
(9)
Fil-każ ta’ ksur jew irtirar mill-impenn, jew fil-każ ta’ suspett ta’ ksur, jista’ jiġi impost dazju tal-anti-dumping skont l-Artikolu 8(9) u (10) tar-Regolament bażiku.
ADOTTAT DIN ID-DEĊIŻJONI:
Artikolu 1
L-impenn offrut mill-produttur imsemmi hawn taħt, b'rabta mal-proċediment attwali ta' anti-dumping fir-rigward ta’ importazzjonijiet ta’ prodotti grain-rolled irrumblati ċatt tal-azzar manjetiku bis-silikon li joriġinaw fl-Istati Uniti tal-Amerika u r-Russja, hu b’dan aċċettat.
Pajjiż
Kumpanija
Kodiċi addizzjonali TARIC
Ir-Russja
Prodott u mibjugħ minn Novolipetsk Iron & Steel Corporation (NLMK) - 2, Metallurgov sq., Lipetsk -
jew,
Prodott minn Novolipetsk Iron & Steel Corporation (NLMK) - 2, Metallurgov sq., Lipetsk - u mibjugħ minn Stinol AG - Lugano, l-Iżvizzera, lill-ewwel konsumatur indipendenti fil-Komunità fir-rwol ta’ importatur.
A674
L-Istati Uniti tal-Amerka
Prodott minn AK Steel Corporation 703, Curtis Street, Middletown, Ohio -
jew,
Prodott minn AK Steel Corporation 703, Curtis Street, Middletown, Ohio - u mibjugħ minn AK Steel BV - Oosterhout, l-Olanda, lill-ewwel konsumatur indipendenti fil-Komunità fir-rwol ta’ importatur.
A673
Artikolu 2
Din id-Deċiżjoni għandha tidħol fis-seħħ l-għada tal-pubblikazzjoni tagħha fi'Il-Ġurnal Uffiċjali ta' l-Unjoni Ewropea.
Magħmula fi Brussell, 5 ta' Awwissu 2005.